**Likumprojekta “Grozījumi Enerģētikas likumā”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Enerģētikas likumā” (turpmāk – likumprojekts) mērķis ir novērst šķēršļus reģionālā dabasgāzes tirgus izveidei un nodrošināt, ka vienotā Somijas, Igaunijas un Latvijas ieejas-izejas tarifu sistēma sāk funkcionēt no 2020.gada 1.janvāra. Likumprojektu nepieciešams virzīt **steidzamības kārtībā**, tajā paredzot reģionāla dabasgāzes tirgus izveidošanu, dabasgāzes pārvades sistēmas operatora, pārvades sistēmas lietotāju, tirgus dalībnieku, un Sabiedrisko pakalpojumu regulēšanas komisijas (turpmāk – Regulators) tiesības un pienākumus reģionālajā tirgū. Likumprojekts stājas spēkā 14.dienā pēc tā izsludināšanas.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts izstrādāts, lai īstenotu Latvijas, Lietuvas un Igaunijas premjerministru 2016.gada 9.decembra deklarāciju par reģionālā dabasgāzes tirgus izveidi un Ministru kabineta 2019. gada 7. maija rīkojumu Nr. 210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” deklarācijas Rīcības plāna pasākumu (Pasākums Nr.20.1). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Parlamenta un Padomes 2009.gada 12.jūlija Direktīvas 2009/73EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu 7.panta 1.punkts, cita starpā, noteic, ka dalībvalstis, kā arī regulatīvās iestādes savstarpēji sadarbojas, lai integrētu valstu tirgus vienā vai vairākos reģionālos līmeņos. Jo īpaši regulatīvās iestādes, ja dalībvalstis tā paredz, vai dalībvalstis veicina un atvieglina pārvades sistēmu operatoru sadarbību reģionālā līmenī, tostarp pārrobežu jautājumos, lai izveidotu konkurētspējīgu dabasgāzes iekšējo tirgu. Enerģētikas likuma 76.panta pirmā daļa noteic, ka enerģētikas pārvaldi veic Ministru kabinets, un to īsteno Ekonomikas ministrija un par enerģētiku atbildīgais ministrs. Ievērojot norādīto, 2014.gada 5.decembrī Igaunijas, Latvijas un Lietuvas Ministru prezidenti pieņēma lēmumu par efektīvi funkcionējoša reģionālā dabasgāzes tirgus izveidi. 2015.gada 12.februārī izveidota Reģionālā gāzes tirgus koordinācijas darba grupa, kuras sastāvā ir Baltijas valstu un Somijas ministriju, nacionālo regulatīvo iestāžu un reģionālās nozīmes dabasgāzes infrastruktūras uzņēmumu pārstāvji. Minētās darba grupas izstrādātais Reģionālā dabasgāzes tirgus attīstības plāns paredz vienotas dabasgāzes pārvades ieejas–izejas sistēmas izveidi, dabasgāzes pārvades sistēmas pakalpojuma tarifu noteikšanā balstoties uz Eiropas Komisijas 2017.gada 16.marta Regulu Nr.2017/460, ar ko izveido tīkla kodeksu par harmonizētām gāzes pārvades tarifu struktūrām. 2016.gada 9.decembrī Latvijas, Lietuvas un Igaunijas premjerministri parakstīja deklarāciju par reģionālā dabasgāzes tirgus izveidi ar mērķi līdz 2020.gadam izveidot vienotu un reģionālu Baltijas valstu dabasgāzes tirgu, lai veicinātu ekonomisko attīstību reģionā, sniedzot labumu visiem dabasgāzes patērētājiem, nodrošinot konkurētspējīgu dabasgāzes cenu un augstas kvalitātes pakalpojumus. Lai īstenotu minēto vienošanos un novērstu šķēršļus pilnvērtīgai reģionālā dabasgāzes tirgus funkcionēšanai, steidzami ir nepieciešams papildināt Enerģētikas likumu ar tiesību normām, kas paredz reģionāla dabasgāzes tirgus izveidošanu, dabasgāzes pārvades sistēmas operatora, pārvades sistēmas lietotāju, tirgus dalībnieku, un Regulatora tiesības un pienākumus reģionālajā tirgū. Likumprojektā ir iestrādātas jaunas Enerģētikas likuma normas (1.panta 51.1punkts un 117.pants), kas paredz, ka dabasgāzes pārvades sistēmas operators var vienoties ar citas Eiropas Savienības dalībvalsts dabasgāzes pārvades sistēmas operatoriem par vienotas dabasgāzes pārvades ieejas–izejas sistēmas izveidi, kas ir reģionālā dabasgāzes tirgus pamats. Attiecīgi tiks izstrādāti un savstarpēji (gan valstu regulējošo iestāžu, gan dabasgāzes pārvades sistēmu operatoru starpā) saskaņoti vienotās dabasgāzes pārvades ieejas–izejas sistēmas lietošanas noteikumi, kā arī sistēmas balansēšanas noteikumi. Pārvades sistēmu operatori savstarpēji saskaņo savstarpējās kompensācijas kārtību un informē par to Regulatoru. Vienlaikus ir nepieciešams precizēt pārvades sistēmas balansēšanas noteikumus, ņemot vērā Eiropas Komisijas regulu Nr.312/2014, ar ko izveido tīkla kodeksu gāzes balansēšanai pārvades tīklos, kā arī atrunāt pāreju no nacionālā dabasgāzes pārvades sistēmas lietošanas regulējuma uz vienotās sistēmas lietošanas regulējumu (grozījumi Enerģētikas likuma 15., 45.2pantā un Pārejas noteikumos). Enerģētikas likuma 45.² pants nosaka regulējumu attiecībā uz dabasgāzes pārvades sistēmas balansēšanu esošajā situācijā, kad vēl nav izveidota vienotā dabasgāzes pārvades ieejas–izejas sistēma. Proti, Enerģētikas likuma 45.² panta regulējums ir par dabasgāzes apgādes sistēmu, kas ir infrastruktūras jautājums. Savukārt Enerģētikas likuma 117.pantā ietvertais regulējumu par dabasgāzes pārvades sistēmas tehnisko balansēšanu vienotajā dabasgāzes pārvades ieejas–izejas sistēmā ir vērsts uz vienotās dabasgāzes pārvades ieejas–izejas sistēmā regulējumu, kas ir līgumsaistību tvēruma jautājums dabasgāzes tirgus ietvaros. Proti, brīdi, kad darbību uzsāks vienotā dabasgāzes pārvades ieejas–izejas sistēma spēku zaudēs Regulatora 2017.gada 13.aprīļa lēmums Nr.1/16 “Dabasgāzes pārvades sistēmas lietošanas noteikumi”, kas cita starpā nosaka dabasgāzes pārvades sistēmas lietotāju balansa atbildību un kārtību, kādā dabasgāzes pārvades sistēmas operators veic dienas nebalansa maksas aprēķinu. Turpmāk kārtība, kādā dabasgāzes pārvades sistēmas operators nodrošinās balansēšanas aprēķinus un dabasgāzes pārvades sistēmas tehnisko balansēšanu vienotajā dabasgāzes pārvades ieejas–izejas sistēmā noteiks vienotās dabasgāzes pārvades ieejas–izejas sistēmas balansēšanas noteikumi, ko, savstarpēji apspriežoties un cieši sadarbojoties, izstrādās dabasgāzes pārvades sistēmas operators sadarbībā ar vienotajā dabasgāzes pārvades ieejas–izejas sistēmā iesaistītajiem dabasgāzes pārvades sistēmas operatoriem un iesniegs attiecīgajām regulatīvajām iestādēm saskaņošanai. Vienotās dabasgāzes pārvades ieejas–izejas sistēmas balansēšanas noteikumi ir līgumsaistību tvēruma jautājums, līdz ar to Regulators minētos noteikumus neizdos kā normatīvos aktus. Vienotās dabasgāzes pārvades ieejas–izejas sistēmas balansēšanas noteikumi ir dabasgāzes pārvades sistēmas operatoru savstarpēja vienošanās kā dabasgāzes pārvades sistēma tiks balansēta vienotajā dabasgāzes pārvades ieejas-izejas sistēmā. Papildus ir jāpilnveido Enerģētikas likuma 85.panta pirmo daļu, paredzot, ka Regulators savas kompetences ietvaros izdod arī tādus normatīvus, kas nepieciešami Eiropas Savienības tiesību aktu piemērošanai. Grozījumi saistīti ar to, ka enerģētikas nozares starptautiskās sadarbības procesu specifika pieprasa aktīvu tiesiskā regulējuma attīstību ne vien Eiropas Savienības, bet arī nacionālajā līmenī. Eiropas Komisija izdod normatīvos aktus, kas uzliek konkrētus pienākumus Eiropas Savienības dalībvalstu regulatīvām iestādēm, tostarp apstiprināt metodikas un noteikumus. Līdz ar to ir nepieciešams saglabāt Regulatora tiesības pieņemt lēmumus, pamatojoties uz Eiropas Savienības tiesību aktos noteikto pilnvarojumu.Likumdevējam, pieņemot grozījumus Enerģētikas likumā, ir jāņem vērā apstāklis, ka nevar deleģēt Regulatoru pieņemt noteikumus, kas attiektos arī uz citas valsts jurisdikciju, līdz ar to Enerģētikas likums ir jāpapildina ar tiesību normu, kas nosaka dabasgāzes pārvades sistēmas lietotāja pienākumu ievērot Regulatora saskaņotos vienotās dabasgāzes pārvades ieejas–izejas sistēmas lietošanas noteikumus un vienotās dabasgāzes pārvades ieejas–izejas sistēmas balansēšanas noteikumus. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija RegulatorsAS “Conexus Baltic Grid” |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dabasgāzes pārvades sistēmas operators un citi dabasgāzes tirgus dalībnieki. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektam paredzama pozitīva ietekme uz dabasgāzes tirgu, padarot to likvīdāku, nodrošinot jaunas tirdzniecības iespējas dabasgāzes tirgotājiem visā tirgus zonā, attiecīgi pozitīvi ietekmējot arī tautsaimniecību. Nav paredzama būtiska ietekme uz administratīvo slogu. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Nav attiecināms |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Vienotās dabasgāzes pārvades ieejas-izejas sistēmas darbības uzsākšanai nepieciešamo saskaņoto pārvades ieejas–izejas sistēmas lietošanas noteikumu un vienotās dabasgāzes pārvades ieejas–izejas sistēmas balansēšanas noteikumu projektu izstrāde noslēgsies 2019.gada augustā. Lai operatoriem būtu tiesisks pamats uzsākt līgumu slēgšanu un savlaicīgu pārvades sistēmas ilgtermiņa jaudu rezervēšanu vienotās dabasgāzes pārvades ieejas-izejas sistēmas izmantošanai, atsevišķām minēto noteikumu sadaļām jāgūst juridisks spēks līdz 2019. gada 1. oktobrim. |
| 2. | Atbildīgā institūcija | Regulators |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes Direktīvā 2009/73/EK (2009. gada 13. jūlijs) par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu (Dokuments attiecas uz EEZ) (turpmāk - Direktīva 2009/73/EK) iekļautās normas nacionālajos tiesību aktos bija jāpārņem līdz 2011.gada 3.martam. |
| 2. | Citas starptautiskās saistības |  |
| 3. | Cita informācija | Nav |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Direktīvā 2009/73/EK iekļautās normas nacionālajos tiesību aktos bija jāpārņem līdz 2011.gada 3.martam. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2009/73/EK 7.pants | - | Normas, kas iekļautas 7.pantā nav nepieciešams pārņemt nacionālajos tiesību aktos, jo minētais regulējums ir iekļauts Eiropas Parlamenta un Padomes 2017.gada 25.oktobra regulā (ES) 2017/1938 par gāzes piegādes drošības aizsardzības pasākumiem un ar ko atceļ Regulu (ES) Nr. 994/2010 (Dokuments attiecas uz EEZ). Regula ir tieši saistoša ES dalībvalstīm un tās normas nav jāpārņem nacionālajos tiesību aktos. | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar |
| Cita informācija | Nav |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā”, lai informētu sabiedrību par projektu un dotu iespēju izteikt viedokli, likumprojekts ievietots Ekonomikas ministrijas tīmekļvietnē, ar iespēju katram sniegt viedokli. |
| 2. | Sabiedrības līdzdalība projekta izstrādē | Informācija par likumprojektu ir ievietota Ekonomikas ministrijas tīmekļvietnes sadaļā “Sabiedrības līdzdalība” . |
| 3. | Sabiedrības līdzdalības rezultāti | Paziņojumā par sabiedrības līdzdalību, kurš tika publicēts Ekonomikas ministrijas tīmekļvietnē, bija ietverts aicinājums sniegt viedokli līdz 2019.gada 26.augustam, saglabājot sabiedrībai iespējas iepazīties ar likumprojektu un sniegt viedokli visā tā izstrādes laikā. Komentāri par likumprojektu no sabiedrības puses (neieskaitot saskaņošanas procesā iesaistītās puses) netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Regulators  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neparedz jaunu institūciju izveidi, institūciju likvidāciju vai reorganizāciju. |
| 3. | Cita informācija | Nav |

Ekonomikas ministrs Ralfs Nemiro

Vīza:

Valsts sekretārs Ēriks Eglītis